Matovič, Igor, podpredseda vlády a minister financií SR (2022-05-19):
Ďakujem veľmi pekne. Vážený pán predseda, kolegovia, kolegyne, predkladám na rokovanie Národnej rady návrh, ktorým chceme zadosťučiniť spravodlivosti v tejto ťažkej dobe, lebo vy ako zákonodarci a my ako vláda sa snažíme sanovať následky, ktoré tu spôsobil či už COVID, ale momentálne vojna na Ukrajine, a vieme sami, že vyleteli ceny, dopady na rodiny. Aj ten predošlý návrh, ktorý riešime, tak áno, bude stáť obrovské peniaze kvôli tomu, že za našimi hranicami je vojna a nastali cenové šoky, najväčšia inflácia za posledných dvadsať rokov. Ale niektoré firmy za tejto situácie majú ťažkú ryžu, zarábajú obrovské peniaze a nie ich snahou, ale tým, že zrazu nastal nejaký výkyv. Preto sme pred pár mesiacmi, a musím pochváliť z tohto miesta Marcela Klimeka, už v októbri minulého roku na koaličnej rade ako štátny tajomník z ministerstva financií navrhol, aby sme zaviedli daň z mimoriadneho zisku pri produkcii elektriny v atómových zdrojoch, lebo náklady na výrobu jedného megawatt, jednej MW/h, čiže 1000 kilowattov, kilowatt hodín, v atómovom zdroji sa pohybujú niekde okolo 30 eur na jednu MW/h, ale dnes sa elektrika predáva viac ako za 200 eur jedna MW/h práve kvôli týmto cenových šokom, ktoré tu nastali. Tak Marcel Klimek prišiel s touto ideou na koaličnú radu, hovorí: „poďme to zdaniť“. Trošku vám priblížim to, ako to na tých koaličných radách beží. Richard Sulík hovorí: „v žiadnom prípade, žiadne nové dane“. Našťastie po štyroch mesiacoch asi, odvtedy sa zobudil, že asi ten Marcelov nápad bol fakt dobrý, lebo Marcel ho s tým otravoval priebežne, a potom výsledok poznáte. Prišli sme na tlačovú konferenciu, oznámili sme, ideme zdaniť nadmerný zisk pri produkcii, pri atómových zdrojoch. Slovenské elektrárne sa zľakli trošku, že by sme ich takýmto spôsobom jemne vykuchali o nie zaslúžený zisk, ale iba polovičku sme z neho chceli. A dohoda na konci bola taká, že sme spravili dohodu za 1 miliardu eur pre slovenské rodiny, do konca roku 2024 tohtoročné ceny garantované, stabilné. Vtedy to malo hodnotu, tá dohoda, približne miliardu eur, dnes má omnoho väčšiu, lebo vtedy stála 1 MW/h 140 eur a pri tých sto štyridsiatich eurách to bola hodnota tej dohody tých 140 voči 61 asi eurám, čo sme dohodli cenu, tých 80 eur bola 1 miliarda za tie necelé tri roky. Medzičasom cena elektriny, trhová, je viac ako 200, tak dnes tá hodnota toho, tej dohody je skoro až 2 miliardy eur. Ale to som iba chcel povedať, že niekedy áno, stačí mať odvahu a povedať si, že ľuďom, ktorým tu Fico dovolil doprivatizovať si kľúčové podiely v týchto energetických spoločnostiach, lebo Fico s Pellegrinim mali možnosť odkúpiť tieto podiely od pôvodných privatizérov a nevyužili záhadným spôsobom odkúpenie týchto podielov. A mohli si požičať za nula eur alebo za nulapercentné úroky a dávno sme mohli mať tie podiely splatené, za záhadných dôvodov a okolností tie podiely neodkúpili späť, nevyužili predkupné právo, a teraz, áno, odvaha štátneho tajomníka na konci dosiahla to, že slovenské rodiny získajú tak obrovskú zľavu na elektrinu a nemusia sa obávať, že ako im narastú, narastú účty na elektrine. Ďalší takýto prípad sú dnes firmy, áno, treba čestne priznať, viac-menej sa to týka jednej firmy, ktorá dováža vo veľkom ruskú ropu na Slovensko a keďže na dovoz ruskej ropy za posledné mesiace je obrovský diskont, sa pohybuje okolo 35 dolárov na barel, barel je 159 litrov, takže približne to je 20 centov na liter, liter ropy, tak zrazu rafinéria, ktorá si dováža ruskú ropu na Slovensku, má takzvaný ´windfall´, sa tomu hovorí po anglicky, má takú z neba padajúcu výhodu, o ktorú sa vôbec nezaslúžila. Jasné, keď firma sa snaží, ktokoľvek, podnikateľ je na konkurenčnom trhu a zarobí, tak je to jeho čestný zisk, ktorý sa patrí čo najmenej mu ho zdaniť a od štátu, keďže si robí na neho zálusk, tak to je trošku prasačinka. V tomto prípade ale to nie je zisk, ktorý si rafinéria zarobila svojou aktivitou. Nie, to je zisk, ku ktorému prišli jak slepé kura k zrnu, a v situácii, keď my nahrádzame škody ľuďom aj tým rodinám, že ideme pomôcť s dodatočnými príjmami a v podstate sanujeme tie škody, ktoré vznikli na základe vojny na Ukrajine, tak sa patrí a myslím si, že je to v súlade s morálkou, povedať tým konkrétnym firmám, ktoré majú obrovský zisk práve kvôli tomu konfliktu na Ukrajine, že nech sa podelia. A preto prichádzame s týmto návrhom zákona, ktorý hovorí o tom, že zoberme si z toho rozdielu, z toho diskontu na, pri nákupe a následnom spracovaní ruskej ropy na Slovensku, zoberme si spravodlivý diel. Pri hľadaní spravodlivosti, samozrejme, pri tej atómovej dani, alebo teda pri tej dani z elektriny z atómových zdrojov sme považovali za spravodlivé, aby to bolo polovička z toho nadzisku. Ono by sa dalo povedať, že aj tu by to mohla byť tá polovička. Na druhej strane úprimne treba priznať, že slovenská rafinéria Slovnaft už čiastočne ten diskont premieta do cien. Preto sa pohybujeme v rebríčku európskych krajín, z 27 krajín približne siedmy až deviaty, ako ktorý týždeň, najlacnejší z pohľadu ceny pohonných hmôt na pumpách. Čiže čiastočne premietajú ten diskont a nám to vyšlo tak, že spravodlivý podiel na tom, na tom nezaslúženom zisku alebo mimoriadnom zisku z dovozu ruskej ropy je 30 % vlastne z diskontu mínus 5 dolárov. Päť dolárov bol aj zvyčajný vlastne diskont, alebo tak sa pohyboval do päť dolárov počas minulého roku. A preto predkladáme návrh zákona, ktorý áno, zavádza novú mimoriadnu daň, ale je to daň veľmi spravodlivá, lebo tieto prostriedky zostanú na Slovensku, neodídu zo Slovenska mimo územia Slovenskej republiky, ak by sme ju nezaviedli, a preto si myslím, že keď sa dostanú do štátneho rozpočtu a budú následne použité či už na tie bohumilé veci, ktoré predkladáme v inom zákone o rodinných prídavkoch a daňový bonusoch a službách deťom, alebo na čokoľvek iné, čo vieme, že tie výdavky budeme mať, platy učiteľov, platy lekárov, zdravotných sestier, ktoré musia narásť, lebo im jednoducho rok a pol platy nerástli, tak vždy sa nám tieto peniaze v rozpočte zídu. Čiže je to daň v súlade so spravodlivosťou, v súlade so zdravým rozumom. Priznávam, som veľmi rád, že po dvojhodinovej argumentácii sa nám podarilo presvedčiť kolegu Sulíka, aby nevetoval ten návrh rovno na vláde, aby nám dovolil ho aspoň predložiť tu do pléna a rokovať o ňom v pléne. A pevne verím, že strana SaS nebude vydierať nejakými svojimi návrhmi, že jedine vtedy, keď ten výnos použije tam a tam, tak vtedy budú s tým súhlasiť, lebo ruku na srdce, dnes nikto nevie, aký bude diskont na budúci mesiac, aký diskont bude takto za pol roka alebo za dva roky. Vieme, že možno v horizonte troch rokov na Slovensku sa zrejme ruská ropa postupne prestane dovážať. Musíme sa tomu prispôsobiť. To bude ten, tá druhá časť, čo z tohto diskontu slovenská rafinéria bude mať, bude mať zisk, ktorý jej zostane. Môže si z toho zaplatiť zmenu technológie na to, aby sme boli schopní spracovávať aj ľahkú ropu, mimo, mimo dovezenú, mimo Ruskej federácie, ale hovorím, ak by strana SaS chcela ísť cestou, že teraz rovno povedia, my chceme tam, tam, tam a od nás presne sa podpísať vlastne pod záväzok nejakých výdavkov, ktoré my nevieme dnes kvantifikovať príjmy, lebo, ešte raz hovorím, nikto nevie, ako sa diskont bude vyvíjať, bolo by to veľmi nezodpovedné. Na druhej strane, ak by tento diskont zostal nasledujúcich 12 mesiacov v tej výške ako, ako je dnes, približne 35 dolárov, dostaneme do štátneho rozpočtu približne 300 miliónov eur. Obrovská položka. Pevne verím, že nikto nebude mať odvahu povedať len tak, že nechajme, nech si to niekto zo Slovenska vyvezie a že nám to vlastne v štátnom rozpočte nie je treba, lebo my vlastne sociálnu politiku alebo nejakú pomoc, pomoc ľudom na Slovensku robiť nemusíme a my sa radšej zadlžíme a radšej necháme tie peniaze, nech idú zo Slovenska preč. Takže predkladám návrh zákona, ktorý, ešte raz hovorím, si myslím, že je spravodlivý, v súlade so zdravým rozumom a jeho výnos určite bude použitý na bohumilé účely, ktoré v súvislosti aj s konfliktom na Ukrajine dnes je habadej, ktoré potrebujeme pokryť. A budem veľmi rád, ak sa opäť nájde na podporu tohto návrhu dostatočná väčšina v tomto pléne, ktorá ten zdravý rozum má, odloží nejaké trápne politikárčenie a povedia si, že áno, je to treba urobiť a nebudeme tu snívať o tom štáte, ktorý nebude zavádzať nové dane a nebude zvyšovať dane, lebo jednoducho toto je daň, ktorú treba zaviesť a ktorú treba spravodlivo vymerať. Lebo tento štát funguje len z daní, z odvodov, pokút a poplatkov ľudí. Z ničoho iného. A na to fungovanie štátu tie peniaze potrebujeme všetci a budem rád, keď ho podporíte. Ďakujem pekne.